Na temelju članka 13. stavak 2. Zakona o udrugama (Narodne novine broj 74/14, 70/17, 98/19) i članka 25. stavak 2., a u vezi s člankom 122. stavak 1. Zakona o vatrogastvu (Narodne novine broj 125/19), uz suglasnost Predsjednika Vatrogasne zajednice Krapinsko-zagorske županije od dana\_\_\_\_\_, Skupština Vatrogasne zajednice općine Kraljevec na Sutli elektronskoj sjednici održanoj dana \_\_\_\_\_\_\_\_\_\_\_, donijela je

**STATUT**

**VATROGASNE ZAJEDNICE OPĆINE KRALJEVEC NA SUTLI**

**I. OSNOVNE ODREDBE**

**Članak 1.**

Ovim Statutom uređuje se:

* naziv i sjedište Vatrogasne zajednice općine Kraljevec na Sutli (dalje u tekstu: Zajednica),
* zastupanje
* područje djelovanja sukladno ciljevima
* ciljevi
* djelatnosti kojima se ostvaruju ciljevi
* gospodarske djelatnosti sukladno zakonu, ako ih Zajednica obavlja
* način osiguranja javnosti djelovanja Zajednice
* uvjeti i način učlanjivanja i prestanku članstva, prava, obveze i odgovornosti te stegovna odgovornost članova i način vođenja popisa članova
* tijela Zajednice, njihov sastav i način sazivanja sjednica, izbor, opoziv, ovlasti, način odlučivanja i trajanje mandata te način sazivanja skupštine u slučaju isteka mandata
* izbor i opoziv likvidatora Zajednice
* prestanak postojanja Zajednice
* imovina, način stjecanja i raspolaganja imovinom
* postupak s imovinom u slučaju prestanka Zajednice
* način rješavanja sporova i sukoba interesa unutar Zajednice
* teritorijalno djelovanje Zajednice
* znak Zajednice i njegov izgled
* izgled pečata Zajednice
* druga pitanja od značaja za Zajednicu

**Članak 2.**

Izrazi koji se koriste u ovom Statutu, a imaju rodno značenje, koriste se neutralno i odnose se na jednako na muški i na ženski rod.

**Članak 3.**

Zajednica se osniva, djeluje i prestaje s djelovanjem sukladno odredbama zakona koji uređuje osnivanje i djelovanje udruga, ako Zakonom o vatrogastvu (u daljnjem tekstu: Zakon) za pojedina pitanja nije drukčije određeno i samostalna je pravna osoba s ovlastima propisanim Zakonom.

Zajednica je nadležna za sljedeće poslove:

* oblikuje vatrogasni sustav grada, područja odnosno općine sukladno vatrogasnom planu
* potiče aktivnosti u pogledu poboljšanja stanja zaštite od požara i provedbe vatrogasne djelatnosti
* priprema i provodi zadaće iz Programa aktivnosti u provedbi posebnih mjera zaštite od požara od posebnog interesa za Republiku Hrvatsku
* zastupa interese vatrogastva grada, područja odnosno općine
* vodi i redovito obnavlja baze podataka te očevidnika koje vatrogasna zajednica grada, područja odnosno općine prikuplja u skladu s odredbama ovoga Zakona i propisa donesenih temeljem ovoga Zakona
* sudjeluje u izradi prijedloga strategija, studija, smjernica, programa i provedbenih planova
* organizira i provodi vatrogasna natjecanja
* organizira javna savjetovanja i stručne skupove
* provodi prekograničnu suradnju u području vatrogastva
* koordinira aktivnosti oko uključivanja vatrogasnih postrojbi u sustav civilne zaštite
* obavlja i druge poslove koji su joj stavljeni u nadležnost posebnim propisima.

**II. NAZIV I SJEDIŠTE**

**Članak 4.**

Naziv Zajednice je: Vatrogasna zajednica općine Kraljevec na Sutli

Skraćeni naziv Zajednice je: VZO Kraljevec na Sutli

Sjedište Zajednice je u Kraljevcu na Sutli, Kraljevec na Sutli 132

Odluku o promjeni poslovne adrese sjedišta donosi Predsjedništvo Zajednice.

**III. ZASTUPANJE**

**Članak 5.**

Zajednicu predstavljaju i zastupaju općinski vatrogasni zapovjednik i predsjednik vatrogasne zajednice općine Kraljevec na Sutli

Zajednicu mogu predstavljati i zastupati i druge osobe po ovlaštenju Zapovjednika i Predsjednika.

**IV. PODRUČJE DJELOVANJA**

**Članak 6.**

Zajednica je nadležno tijelo za vatrogastvo na razini jedinice lokalne samouprave, a osniva se u jedinicama lokalne samouprave gdje postoje dvije ili više članica vatrogasne zajednice.

Ako na području jedinice lokalne samouprave djeluju najmanje dva dobrovoljna vatrogasna društva i/ili javne vatrogasne postrojbe, osnovat će se vatrogasna zajednica općine odnosno grada.

**V. CILJEVI I DJELATNOSTI KOJIMA SE OSTVARUJU CILJEVI**

**Članak 7.**

Ciljevi Zajednice:

* unapređenje sustava zaštite od požara i vatrogastva na području djelovanja odnosno području odgovornosti Zajednice,
* organizacija preventivne zaštite i podizanje svijesti o istoj
* učinkovita provedba vatrogasne djelatnosti na području djelovanja odnosno području odgovornosti Zajednice;
* provođenje vatrogasnih aktivnosti
* osposobljavanje, usavršavanje, održavanje i podizanje operativne spremnosti članova dobrovoljnih vatrogasnih društava iz svoje nadležnosti;
* podizanje svijesti i očuvanje vatrogasne tradicije u lokalnoj zajednici
* promicanje vatrogasnog sustava kroz vatrogasna natjecanja, rad s mladeži te kroz djelovanje u lokalnoj zajednici
* dodjela strukovnih priznanja i predlaganje dodjele javnih priznanja za svoje zaslužne članove,
* suradnja s tijelima jedinica lokalne samouprave, pravnim osobama, sredstvima javnog priopćavanja, udrugama i drugim organizacijama radi unapređivanja sustava vatrogastva i zaštite od požara,
* promicanje značaja dobrovoljnog vatrogastva,
* razvijanje pozitivnih ljudskih vrijednosti poput solidarnosti, požrtvovnosti, nesebičnosti i prijateljstva.
* uključivanje mladih u dobrovoljna vatrogasna društva.
* razvijanje i provedba aktivnosti na zaštiti prirodnog okoliša, a radi doprinosa njenom čuvanju i očuvanju zdravlja ljudi
* razvijanje sustava međudruštvene pomoći
* organizacijske i tehničke pomoći svojim članicama
* provedba poslova kontrole nad provedbom propisanih mjera zaštite od požara

**Članak 8.**

Djelatnosti Zajednice:

* sudjelovanje u provedbi preventivnih mjera zaštite od požara i tehnoloških eksplozija
* gašenje požara i spašavanje ljudi i imovine ugroženih požarom i tehnološkom eksplozijom
* pružanje tehničke pomoći u nezgodama i opasnim situacijama
* obavljanje drugih poslova u nesrećama, ekološkim i inim nesrećama.

Vatrogasna djelatnost provodi se na kopnu, moru, jezerima i rijekama kao neprofitna, stručna i humanitarna djelatnost od interesa za Republiku Hrvatsku.

Radi ostvarivanja ciljeva i zadataka te zadovoljavanja potreba Zajednice i svojih članica i članova, osim vatrogasne djelatnosti Zajednica može obavljati i ostale gospodarske i društvene djelatnosti sukladno Statutu i posebnim propisima, a koje su u svezi s obavljanjem vatrogasne djelatnosti, ne umanjujući time intervencijsku spremnost vatrogasnih postrojbi svojih članica.

**Članak 9.**

Zajednica za potrebe članova i članova dobrovoljnih vatrogasnih društava može uz odobrenje Državne vatrogasne škole provoditi programe neformalnog obrazovanja propisanog Zakonom, može organizirati savjetovanja i seminare, pokazne vježbe i prezentacije, provedbu teorijske nastave i praktičnih vježbi temeljem pozitivnih propisa, sudjelovati u aktivnostima zaštite okoliša te poduzimati i druge radnje za ostvarivanje ciljeva i obavljanje djelatnosti Zajednica.

**VI. NAČIN OSIGURANJA JAVNOSTI DJELOVANJA ZAJEDNICE**

**Članak 10.**

Djelovanje odnosno rad Zajednice je javan.

Javnost rada Zajednice ostvaruje se:

* pravodobnim izvješćivanjem o radu Zajednice i značajnim događajima putem pisanih izvješća, organizacijom posebnih skupova ili na drugi prikladan način,
* putem sredstva javnog priopćavanja,
* putem internetske stranice Zajednice.

Zajednica je obvezna na internetskoj stranici na lako pretraživ i čitljiv način objavljivati akte propisane Zakonom o pravu na pristup informacijama.

**Članak 11.**

Predstavnici sredstava javnog priopćavanja mogu prisustvovati sjednicama tijela Zajednice i o tome izvješćivati javnost.

Predsjedavajući sjednice pojedinog tijela Zajednice može predložiti da se javnost isključi sa sjednice, o čemu se treba pozitivno izjasniti natpolovična većina nazočnih članova na sjednici.

Javnost se može isključiti sa sjednice tijela Društva zbog zaštite osobnih podataka članova te zaštite osobne i poslovne tajne.

**Članak 12.**

Zajednica informira članice, članove tijela i širu javnost o svim značajnim aktivnostima putem sredstava javnog priopćavanja ili na drugi odgovarajući način.

Za informiranje i obavještavanje o radu Zajednice odgovorni su predsjednik ili osoba koju on ovlasti.

**VII. UVJETI I NAČIN UČLANJIVANJA I PRESTANKA ČLANSTVA, PRAVA, OBVEZE I ODGOVORNOSTI TE STEGOVNA ODGOVORNOST ČLANOVA I NAČIN VOĐENJA POPISA ČLANOVA**

**Članak 13.**

Članice i osnivači vatrogasne zajednice općine Kraljevec na Sutli su dobrovoljna vatrogasna društva s područja općine Kraljevec na Sutli

Učlanjenje u Zajednicu je obavezno.

Učlanjenje se provodi pod uvjetima i na način utvrđen ovim Statutom.

Članstvo u Zajednici obvezno je za slijedeće redovite članice:

Dobrovoljna vatrogasna društva:

**- Kačkovec**

**- Draše**

**- Lukavec Klanječki**

**- Kraljevec na Sutli**

**- Čemehovec**

**- Radakovo**

**Članak 14.**

Članstvo u Zajednici prestaje:

* prestankom pravne osobe članice – vatrogasne organizacije,
* prestankom rada Zajednice.

**Članak 15.**

Zajednica je dužna voditi evidenciju - popis svojih članova Zajednice.

Popis članova obavezno sadrži podatke sukladno pravilniku donesenom temeljem Zakona.

Zajednica vodi popis članova u elektroničkom obliku pri čemu je dužna u tu svrhu koristiti računalnu aplikaciju Hrvatske vatrogasne zajednice.

Predsjednik i zapovjednik zajednice i članovi zapovjedništva i predsjedništva daju suglasnost da se njihovi osobni podaci mogu upisivati i koristiti u računalnim aplikacijama Hrvatske vatrogasne zajednice.

Popis članova uvijek mora biti dostupan na uvid svim članovima i nadležnim tijelima, na njihov zahtjev.

**Članak 16.**

Temeljna prava i obveze članica i članova Zajednice su:

* pridržavanje odredaba Statuta Zajednice,
* pridržavanje odredbi Pravilnika o pravilima vatrogasne službe,
* pridržavanja svih akata Zajednice,
* sudjelovanje predstavnika članica Zajednice i članova u radu tijela Zajednice i upravljanju Zajednicom,
* obavljanje aktivnosti iz programa rada Zajednice,
* čuvanje i podizanje ugleda Zajednice,
* čuvanje materijalnih dobara Zajednice,
* provedba preuzetih obveza,
* ostala prava i dužnosti utvrđena Statutom i drugim aktima Zajednice.

**VIII. TIJELA ZAJEDNICE, NJIHOV SASTAV I NAČIN SAZIVANJA SJEDNICA, IZBOR, OPOZIV, OVLASTI, NAČIN ODLUČIVANJA I TRAJANJE MANDATA TE NAČIN SAZIVANJA SKUPŠTINE U SLUČAJU ISTEKA MANDATA**

**Članak 17.**

Djelovanje Zajednice temelji se na načelu demokratskog ustroja, što znači da Zajednicom upravljaju članovi na način da unutarnji ustroj Zajednice mora biti zasnovan na načelima demokratskog zastupanja i demokratskog načina očitovanja volje članova.

Članice upravljaju Zajednicom putem svojih predstavnika u tijelima Zajednice.

**Članak 18.**

Za rad tijela Zajednice potrebna je nazočnost natpolovične većine članova tijela.

Tijela Zajednice pravovaljane odluke donose natpolovičnom većinom glasova predstavnika nazočnih na sjednicama tijela, ako ovim Statutom za donošenje pojedinih odluka nije propisano drugačije.

Statut i njegove izmjene i dopune usvajaju se natpolovičnom većinom ukupnog broja članova Skupštine.

Iznimno, Skupština i Predsjedništvo Zajednice može se održati i na daljinu (elektronskim putem e – pošte, konferencijske veze putem Skype-a, ZOOM-a ili drugog oblika suvremene elektronske komunikacije na daljinu).

Poziv i materijali za sjednice Tijela upućuje se zastupnicima na poštansku adresu i/ili adresu elektronske pošte. a povratno članovi Tijela dostavljaju svoje primjedbe, prijedloge i daju suglasnost na dostavljene materijale.

U hitnim i opravdanim slučajevima može se održati i telefonska sjednica Skupštine. O razlozima takvog poziva, sazivač je dužan dati obrazloženje..

Odluke donesene na elektroničkim sjednicama moraju biti potvrđene na narednoj sjednici pojedinog tijela Zajednice.

Skupština donosi Statut natpolovičnom većinom glasova svih zastupnika.

**Članak 19.**

Tijela Zajednice odluke donose javnim glasovanjem.

Predsjedavajući može za pojedine odluke zatražiti tajno glasovanje o čemu se članovi tijela izjašnjavaju javnim glasovanjem.

Ukoliko je za izbor predsjednika ili zapovjednika kandidirano više članova izbor se provodi tajnim glasovanjem.

**Članak 20.**

U radu tijela Zajednice mogu sudjelovati članovi tijela Zajednice koji ne čine to tijelo te predstavnici drugih pravnih osoba ali bez prava odlučivanja. O pozivu na sjednicu odnosno dopuštenosti sudjelovanja odlučuje predsjednik tog tijela.

**Članak 21.**

Predstavnici redovitih članica biraju se u tijela Zajednice na mandatno razdoblje u trajanju od od pet godina, u pravilu vezano uz izborne cikluse na svim razinama vatrogastva u Republici Hrvatskoj te mogu biti ponovno birani.

Svojstvo člana u tijelima Zajednice prestaje prije isteka vremena na koje je izabran u slučajevima:

* prestankom članstva u članici Zajednice,
* podnošenjem ostavke odnosno istupanjem člana iz članstva na vlastitu inicijativu,
* opozivom člana od strane članice,
* odlukom Skupštine Zajednice radi:
* neizvršavanja odluka Zajednice,
* nanošenja štete odnosno namjernog umanjenja ugleda Zajednice.

Članu tijela Zajednice koji je izabran za člana u tijeku trajanja mandatnog razdoblja, mandat traje do naredne redovne izborne sjednice Skupštine.

**Članak 23.**

Tijela Zajednice su:

* Skupština
* Općinski vatrogasni zapovjednik
* Predsjednik vatrogasne zajednice
* Predsjedništvo
* Zapovjedništvo
* Nadzorni odbor
* Sud časti

Tijela iz ovoga članka mogu radi ostvarenja svojih ciljeva i zadataka osnovati pomoćna ili povremena radna tijela (odbor, komisija i sl.).

Tijela iz ovog članka mogu radi ostvarivanja svojih ciljeva i zadataka osnovati pomoćna ili povremena radna tijela (odbori, povjerenstva i sl.). Odlukom o osnivanju povremenih tijela utvrđuje se njihov sastav, zadaća, vrijeme za koje se osnivaju i odgovornost za obavljanje posla.

Rad tijela iz stavka 1. uređuje se Poslovnikom o radu, kojeg donosi to tijelo.

***Skupština***

**Članak 24.**

Zajednicom upravlja skupština kao najviše tijelo upravljanja.,

Skupštinu čine predstavnici članica s pravom glasa i odlučivanja u Skupštini, koji predstavljaju i zastupaju članice, a izabrani/imenovani su odlukama nadležnih tijela članica.

Skupština VZO Kraljevec na Sutli broji 24 članova

Skupštinu čine predstavnici:

-DVD Kačkovec sa 4 člana

-DVD Draše sa 4 člana

-DVD Lukavec Klanječki sa 4 člana

-DVD Kraljevec na Sutli sa 4 člana

-DVD Čemehovec sa 4 člana

-DVD Radakovo sa 4 člana

Skupštinu Zajednice, bez prava glasa i odlučivanja, čine i počasni članovi Zajednice koji su tako proglašeni odlukom Skupštine Zajednice. Počasni dužnosnici Zajednice doživotni su članovi Skupštine Zajednice.

**Članak 25.**

Skupština:

* usvaja Statut i njegove izmjene i dopune uz suglasnost vatrogasne zajednice županije,
* donosi Poslovnik o radu Skupštine,
* donosi opće akte Zajednice iz svoje nadležnosti,
* usvaja plan rada i financijski plan za sljedeću kalendarsku godinu i izvješće o radu za prethodnu kalendarsku godinu,
* usvaja godišnje financijsko izvješće,
* odlučuje o promjeni ciljeva i gospodarskih djelatnosti, prestanku rada i raspodjeli preostale imovine Zajednice,
* donosi planove razvoja Zajednice
* donosi odluku o statusnim promjenama,
* bira i razrješava predsjednika, članove Predsjedništva, članove Zapovjedništva, predstavnike Zajednice u tijela županijske vatrogasne zajednice
* bira i razrješava predsjednika i članove Nadzornog odbora i Suda časti.
* odlučuje o udruživanju u saveze, zajednice, mreže i druge oblike povezivanja
* donosi odluku o dodjeli statusa počasnog člana Zajednice;
* donosi odluku o prestanku rada Zajednice;
* izabire predstavnika Zajednice u tijela županijske vatrogasne zajednice
* usvaja završni račun
* prihvaća izvješće Nadzornog odbora i Suda časti

**Članak 26.**

Redovna sjednica Skupštine održava se najmanje jedanput godišnje u pravilu prema rasporedu nadležne vatrogasne zajednice, s time da se svake pete godine redovita sjednica održava kao izborna.

Izborna sjednica Skupštine može se održati i kao zasebna sjednica.

Pored redovnih i izbornih sjednica mogu se održavati izvanredne, tematske i svečane sjednice Skupštine.

**Članak 27.**

Redovnu, izvanrednu ili svečanu sjednicu Skupštine saziva predsjednik na temelju odluke Predsjedništva.

Poziv s točnim datumom, mjestom održavanja i dnevnim redom sjednice mora biti dostavljen svim članovima Skupštine najmanje osam dana prije održavanja sjednice.

U slučaju isteka mandata tijelima Zajednice, Skupštinu saziva predsjednik Zajednice kojemu je istekao mandat.

U slučaju da predsjednik Zajednice kojem je istekao mandat u roku od 30 dana ne sazove Skupštinu, Skupštinu može sazvati zapovjednik VZO Kraljevec na Sutli

**Članak 28.**

Izvanrednu sjednicu Skupštine saziva predsjednik na temelju:

* osobne prosudbe,
* zahtjeva trećine članova Skupštine,
* zahtjeva jedne trećine članica Zajednice,
* zahtjeva Predsjedništva,
* zahtjeva Zapovjedništva.

Na izvanrednoj Skupštini razmatra se samo pitanje zbog kojeg je sazvana.

**Članak 29.**

Predsjednik je dužan sazvati sjednicu Skupštine na zahtjev predlagača iz članka 27. ovog Statuta u roku od 30 dana od dana primljenog zahtjeva.

Ako predsjednik ne sazove sjednicu Skupštine u roku iz prethodnog stavka, sazvat će je predlagači.

U slučaju sazivanja Skupštine prema odredbi stavka 1. ovog članka, predlagači su dužni predložiti dnevni red sjednice te pripremiti sve potrebne materijale.

**Članak 30.**

Rad Skupštine uređen je Poslovnikom kojeg na početku svakog petogodišnjeg mandatnog razdoblja donosi Skupština na svojoj izbornoj sjednici za cijelo mandatno razdoblje.

***Predsjedništvo***

**Članak 31.**

Zajednicom upravlja Predsjedništvo

Predsjedništvo Zajednice broji 9 članova

Članovi Predsjedništva Zajednice po dužnosti su predsjednik Zajednice, predsjednici članica, zapovjednik Zajednice, tajnik Zajednice

Mandat članova Predsjedništva zajednice traje 5 godina

Na sjednice Predsjedništva u pravilu se poziva predsjednik Nadzornog odbora Zajednice, bez prava odlučivanja.

**Članak 31.**

Sjednice Predsjedništva saziva predsjednik prema potrebi, a najmanje četiri puta godišnje.

Predsjedništvo može pravovaljano odlučivati ukoliko je sjednici nazočna natpolovična većina članova.

Pravovaljane odluke donose se natpolovičnom većinom prisutnih.

**Članak 32.**

Članovi Predsjedništva odgovorni su Skupštini za svoj rad, a predsjednik Predsjedništva odgovoran je Skupštini za ukupan rad Predsjedništva.

Ukoliko pojedini član Predsjedništva konstantno i neopravdano opstruira rad Predsjedništva, Predsjedništvo može zatražiti od članice da imenuje drugog člana u Predsjedništvo.

**Članak 33.**

Predsjedništvo:

* utvrđuje prijedlog godišnjeg programa rada.
* utvrđuje prijedlog godišnjeg financijskog plana
* utvrđuje prijedlog projekcije plana rada i financijskog plana za sljedeće dvije godine
* utvrđuje prijedlog godišnjeg izvješća o radu
* utvrđuje prijedlog financijskog izvješća
* provodi odluke i zaključke Skupštine,
* rukovodi radom Zajednice između dvije sjednice Skupštine,
* utvrđuje prijedlog dnevnog reda, mjesto i datum održavanja sjednice Skupštine;
* utvrđuje prijedloge drugih akata koje donosi Skupština;
* utvrđuje prijedlog o dodjeli statusa počasnog člana i počasnog dužnosnika Zajednice;
* donosi opće akte iz svog djelokruga rada te prati njihovu provedbu;
* donosi odluku o nabavljanju nepokretne i pokretne imovine u skladu s financijskim planom;
* donosi odluku o ustupanju nepokretne i pokretne imovine;
* donosi odluke o žalbenim postupcima iz osnove rada zaposlenih stručnih djelatnika,
* donosi odluku o provođenju godišnjih inventura uz usvajanje pripadajućeg izvještaja;
* donosi odluke o osnovnim pitanjima financijskog poslovanja između dvije sjednice

Skupštine;

* prati ostvarivanje programa rada, financijskog plana, odluka, zaključaka i smjernica koje donosi Skupština;
* daje tumačenje ovog Statuta
* imenuje i razrješava zamjenika predsjednika (na prijedlog predsjednika),
* imenuje i razrješava tajnika,
* imenuje i razrješava blagajnika
* imenuje i razrješava članove i predsjednike radnih tijela Predsjedništva,
* imenuje i razrješava svoje predstavnike u radna tijela i organizacije s kojima surađuje
* imenuje i razrješava lividatora udruge

*.*

**Članak 34.**

Ako se predsjednik i zapovjednik vatrogasne zajednice jedinice lokalne samouprave ne usuglase oko prijedloga financijskog plana ili ako predsjedništvo vatrogasne zajednice općine Kraljevec na Sutli ne usvoji predloženi financijski plan odnosno koji je predložio vatrogasni zapovjednik i predsjednik vatrogasne zajednice općine Kraljevec na Sutli, u roku od 30 dana odluku o usvajanju financijskog plana donosi skupština vatrogasne zajednice jedinice lokalne samouprave.

***Predsjednik***

**Članak 35.**

Predsjednik zajednice na čelu je Predsjedništva, predstavlja i zastupa Zajednicu te je predstavlja u predsjedništvu vatrogasne zajednice županije, a sve ostale nadležnosti predsjednika utvrđuju se statutom.

Predsjednik:

* odgovara za zakonitost rada Zajednice
* vodi poslove Zajednice sukladno odlukama Skupštine
* odgovoran je za podnošenje Skupštini prijedloga godišnjeg financijskog izvješća
* dostavlja zapisnik s redovne sjednice Skupštine nadležnom upravnom tijelu Krapinsko zagorske županije, koja vodi Registar udruga
* sklapa ugovore i poduzima druge pravne radnje u ime i za račun Zajednice
* daje suglasnost na statute udruženih DVD-a

**Članak 36.**

Skupština bira predsjednika iz redova Skupštine Zajednice na mandat od pet godina.

Predsjednik predsjedava Skupštinom i Predsjedništvom, a u slučaju njegove odsutnosti njegov zamjenik.

Predsjednik ima mogućnost ponovnog izbora.

Ukoliko je predsjednik dao ostavku ili je trajno spriječen obnašati dužnost, Predsjedništvo imenuje zamjenika predsjednika vršiteljem dužnosti predsjednika do naredne sjednice Skupštine kada se treba provesti postupak izbora novog predsjednika i zamjenika predsjednika.

***Zapovjedništvo***

**Članak 37.**

Zajednica ima vatrogasno zapovjedništvo koje je operativno tijelo zajednice na čelu kojeg je gradski, odnosno općinski vatrogasni zapovjednik.

Zapovjedništvo Zajednice broji do 7 članova

Članove Zapovjedništva bira Skupština Zajednice.

Zapovjednik i zamjenik zapovjednika su po dužnosti članovi Zapovjedništva

**Članak 38.**

Zapovjedništvo:

* obavlja organizacijske poslove s ciljem efikasne provedbe vatrogasne djelatnosti,
* organizira i provodi vatrogasne vježbe,
* provodi praktične vježbe i teorijsku nastavu s operativnim članovima,
* priprema natjecateljska odjeljenja,
* organizira i provodi vatrogasna natjecanja,
* na prijedlog zapovjednika imenuje zamjenika zapovjednika
* prati i koordinira provedbu preventivnih poslova u području zaštite od požara;
* skrbi o konstantom stručnom osposobljavanju i usavršavanju članova Zajednice,
* brine o održavanju vatrogasne opreme odnosno materijalno-tehničkih sredstava koje Zajednica posjeduje.

Način rada i donošenja odluka vatrogasnog zapovjedništva utvrdit će se statutom

***Zapovjednik***

**Članak 39.**

Zapovjednik predstavlja i zastupa Zajednicu, odgovoran je za organiziranost i osposobljenost vatrogastva na razini jedinice lokalne samouprave ili područja te može zapovjediti svakoj vatrogasnoj postrojbi s područja vatrogasne zajednice da sudjeluje u vatrogasnoj intervenciji na području vatrogasne zajednice.

**Članak 40.**

Zapovjednika na prijedlog Predsjedništva sukladno uvjetima propisanim Zakonom, uz suglasnost županijskog vatrogasnog zapovjednika imenuje općinski načelnik, na pet godina.

Zapovjednik i njegov zamjenik koji dobrovoljno obavljaju poslove te poslove moraju imati najmanje srednju stručnu spremu, zvanje vatrogasnog časnika, najmanje tri godine iskustva na poslovima vatrogasca s posebnim ovlastima i odgovornostima te položen stručni ispit za vatrogasce posebnim ovlastima i odgovornostima.

Postupak izbora općinskog vatrogasnog zapovjednika i njegova zamjenika propisat će glavni vatrogasni zapovjednik pravilnikom.

**Članak 41.**

Zapovjednik:

* odgovara za zakonitost rada Zajednice
* vodi poslove Zajednice sukladno odlukama Skupštine
* odgovoran je za podnošenje Skupštini prijedloga godišnjeg financijskog izvješća
* sklapa ugovore i poduzima druge pravne radnje u ime i za račun Zajednice
* organizira vatrogastvo na području jedinice lokalne samouprave uz suradnju s jedinicama lokalne samouprave na temelju prethodno izrađenog vatrogasnog plana na županijskoj razini
* provodi stručni nadzor nad vatrogasnim organizacijama na području jedinice lokalne samouprave
* vodi vatrogasne intervencije na području jedinice lokalne samouprave kada vatrogasne snage postrojbe koja je prva izašla na intervenciju nisu u mogućnosti sanirati nastali događaj
* donosi operativni plan vatrogasnih intervencija na području jedinice lokalne samouprave
* sukladno vatrogasnom planu predviđa vatrogasne snage i sredstva koje se stavljaju na raspolaganje županijskom vatrogasnom zapovjedniku.
* zajedno s predsjednikom predlaže predsjedništvu vatrogasne zajednice grada, područja odnosno općine financijski plan
* obavlja analizu većih vatrogasnih intervencija na području jedinice lokalne samouprave
* obavlja druge stručne i operativne poslove bitne za dobru organiziranost i osposobljenost vatrogastva na području jedinice lokalne samouprave
* daje suglasnost za imenovanje zapovjednika DVD-a članica VZO Kraljevec na Sutli

**Članak 42.**

O svojem radu i radu vatrogasnog zapovjedništva općinski vatrogasni zapovjednik jednom godišnje podnosi izvješće predsjedništvu vatrogasne zajednice, odnosno načelniku općine te osnivačima vatrogasne zajednice najkasnije do 30. lipnja tekuće godine za godinu koja prethodi.

**Članak 43.**

Razrješenje zapovjednika prije isteka mandata moguće je ako:

* zatraži razrješenje sam
* trajno izgubi zdravstvenu sposobnost obavljati dužnost
* je pravomoćnom presudom osuđen za kaznena djela protiv života i tijela (glava X.), kaznena djela protiv opće sigurnosti (glava XXI.), kaznena djela protiv imovine (glava XXIII.) i kaznena djela protiv službene dužnosti (glava XXVIII.), a koja su propisana Kaznenim zakonom (»Narodne novine«, br. 125/11., 144/12., 56/15., 61/15., 101/17. i 118/18.) odnosno za kaznena djela protiv života i tijela (glava X.), kaznena djela protiv opće sigurnosti ljudi i imovine (glava XX.) i kaznena djela protiv službene dužnosti (glava XXV.), a koja su propisana Kaznenim zakonom (»Narodne novine«, br. 110/97., 27/98. – ispravak, 50/00., 129/00., 51/01., 111/03., 190/03., 105/04., 84/05., 71/06., 110/07., 152/08., 57/11., 77/11. i 143/12.)
* povrijedi obvezu čuvanja službene tajne u svezi s obavljanjem dužnosti
* svojim nesavjesnim radom prouzroči Vatrogasnoj zajednici općine Kraljevec na Sutli veću štetu ili veće smetnje u radu.

N a d z o r n i o d b o r

Članak 44.

* Predsjednika i članove Nadzornog odbora bira Skupština iz redova članova Skupštine Zajednice.
* Za člana Nadzornog odbora ne mogu biti birani članovi Predsjedništva i Zapovjedništva Zajednice.
* Nadzorni odbor ima 3 člana
* Sjednice Nadzornog odbora saziva i predsjedava im predsjednik Nadzornog odbora

Članak 45

* Sjednice Nadzornog odbora saziva predsjednik prema potrebi, a najmanje jednom godišnje.
* Nadzorni odbor može pravovaljano odlučivati ukoliko je sjednici nazočna natpolovična većina članova.
* Pravovaljane odluke donose se natpolovičnom većinom prisutnih.
* Predsjednik Nadzornog odbora ima pravo prisustvovati sjednicama svih tijela Zajednice, bez mogućnosti odlučivanja i glasovanja.

Članak 46

* Nadzorni odbor:
* prati primjenu i provođenje Statuta i drugih općih akata;
* analizira provođenje odluka, zaključaka i smjernica Skupštine, Predsjedništva, Zapovjedništva i njihovih radnih tijela,
* nadzire materijalno-financijsko poslovanje te korištenje i raspolaganje sredstvima i imovinom Zajednice.
* Nadzorni odbor izvještava o svom radu Skupštinu jednom godišnje i predlaže poduzimanje odgovarajućih mjera.

***Tajnik***

**Članak 47.**

Predsjedništvo imenuje tajnika Zajednice.

Dužnost tajnika može se obavljati i profesionalno, ako tako odluči Predsjedništvo.

**Članak 48.**

Poslovi tajnika:

* provodi ustrojstvene i administrativne poslove,
* priprema materijale za sjednice Skupštine, Predsjedništva *i radnih tijela;*
* priprema i usklađuje stručne poslove u Zajednici,
* predlaže Predsjedništvu opće akte koji se odnose na zaposlene radnike u Zajednici,
* prati propise koji se odnose na provedbu djelatnosti Zajednice,
* izvršava i druge zadatke i poslove koje mu povjere Skupština, Predsjedništvo, predsjednik, Zapovjedništvo ili zapovjednik.

**BLAGAJNIK ZAJEDNICE**

**Članak 49.**

Predsjedništvo Zajednice imenuje blagajnika Zajednice .

**Članak 50.**

Poslovi blagajnika:

* uredno zaprimanje računa,
* dostavlja predsjedniku, kao naredbodavcu za izvršenje financijskog plana (ili drugoj osobi ovlaštenoj od strane predsjednika) svaki račun na ovjeru,
* obavlja poslove kunske i devizne blagajne,
* obavlja fakturiranje,
* sastavlja blagajničke izvještaje,
* ispostavlja virmane,
* ispostavlja račun-otpremnice,
* podiže gotovinu i devize
* prati plaćanja računa od strane dužnika,
* brine o djelotvornoj naplati prihoda,
* obavlja i druge poslove po nalogu predsjednika Zajednice.

**IX. IZBOR I OPOZIV LIKVIDATORA**

**Članak 51.**

Nastupom zakonom propisanih uvjeta provodi se likvidacijski postupak Zajednice.

Likvidacijski postupak provodi likvidator.

Pokretanjem postupka likvidacije prestaju sva ovlaštenja svim tijelima i osobama koje su bile ovlaštene za zastupanje Zajednice.

Otvaranjem likvidacijskog postupka likvidator je osoba koja zastupa Zajednicu u postupku likvidacije, te se otvaranjem likvidacijskog postupka upisuje u registar udruga kao osoba ovlaštena za zastupanje do okončanja postupka likvidacije i brisanja iz registra udruga.

U postupku likvidacije likvidator je dužan:

* utvrditi stanje na poslovnom računu Zajednice,
* utvrditi knjigovodstveno stanje dugovanja i potraživanja,
* utvrditi ostalu imovinu udruge te pribaviti iz službene evidencije Ministarstva financija – Porezne uprave potvrdu o nepostojanju duga s osnove javnih davanja,
* u slučaju dugovanja, dužan je objaviti poziv vjerovnicima da prijave svoje tražbine prema Zajednici,
* u slučaju potraživanja dužan je pozvati dužnike na plaćanje dugova te raspodijeliti preostalu imovinu sukladno odredbi članka 53. Zakona o udrugama.

Nakon raspodjele preostale imovine, likvidator je dužan u roku od 8 dana od okončanja likvidacijskog postupka podnijeti nadležnom uredu državne uprave završni račun i izvješće o provedenom likvidacijskom postupku.

**Članak 52.**

Likvidatora imenuje i opoziva Predsjedništvo Zajednice, a upisuje se u nadležni registar.

Likvidator mora raspolagati odgovarajućim stručnim znanjem kako bi mogao voditi brigu o raspodjeli imovine.

Likvidator ima pravo na naknadu troškova za svoj rad iz sredstava Zajednice u visini koju određuje Predsjedništvo Zajedni na prvoj sjednici nakon njegovog imenovanja.

**X. PRESTANAK POSTOJANJA ZAJEDNICE**

**Članak 53.**

Skupština može prema vlastitoj ocjeni ili iz drugih opravdanih razloga donijeti odluku o prestanku rada i to tročetvrtinskom većinom glasova svih članova Skupštine.

Zajednica može prestati s radom i u ostalim slučajevima i na način predviđen zakonom.

**XI. IMOVINA, NAČIN STJECANJA I RASPOLAGANJA IMOVINOM** **TE POSTUPAK S IMOVINOM U SLUČAJU PRESTANKA RADA I DJELOVANJA ZAJEDNICE**

**Članak 54.**

Imovinu Zajednice čine:

* sredstva za rad koja su pribavljena od osnivača Zajednice
* stečena pružanjem usluga
* pribavljena iz drugih izvora.

Ako u obavljanju svoje djelatnosti Zajednica ostvari dobit, ta se dobit upotrebljava isključivo za obavljanje i razvoj vatrogasne djelatnosti u skladu s aktom o osnivanju i statutomZajednice. *-*

Predmetom ovrhe ne može biti vatrogasna oprema (cijevi, armature, osobna i skupna zaštitna oprema vatrogasaca), vatrogasna vozila i vatrogasni domovi.

**Članak 55.**

Imovinom upravljaju tijela Zajednice, uz pripadajuću odgovornost za njenu upotrebu i korištenje glede ostvarivanja ciljeva Zajednice.

Zajednica za svoje obveze odgovara svojom cjelokupnom imovinom.

*.*

**Članak 56.**

U slučaju prestanka postojanja Zajednice imovina se, nakon namirenja vjerovnika i troškova likvidacijskog, sudskog i drugih postupaka, predaje članicama Zajednice, a na osnovi odluke Skupštine.

Ako se u slučaju prestanka postojanja Zajednice iz bilo kojih razloga ne može provesti postupak s imovinom Zajednice koji je Zajednica odredila statutom, preostalu imovinu stječe jedinica lokalne samouprave na čijem je području sjedište Zajednice.

**XII. NAČIN RJEŠAVANJA SPOROVA I SUKOBA INTERESA UNUTAR ZAJEDNICE**

**Članak 57.**

Za rješavanje sporova i sukoba interesa unutar Zajednice i odlučivanje o stegovnoj odgovornosti, nadležan je Sud časti.

* Predsjednika i članove članove Suda časti bira Skupština iz redova članova Skupštine Zajednice.
* Za članove Suda časti ne mogu biti birani članovi Predsjedništva i Zapovjedništva Zajednice.
* Sud časti ima 3 člana
* Sjednice Suda časti saziva i predsjedava im predsjednik Suda časti

Za svoj rad Sud časti odgovara Skupštini.

**Članak 58.**

Sud časti donosi odluke o stegovnim mjerama prema članovima tijela Zajednice radi neizvršavanja i zanemarivanja statutarnih obveza, kao i grubog kršenja istih, povrede časti i ugleda Zajednice, djelovanja suprotno zakonu, statutu, propisima, aktima Zajednice.

Sud časti može izreći opomenu, suspenziju vršenja dužnosti do godine dana, i predložiti zamjenu člana tijela iz jedne članice drugim članom, koju mora potvrditi Skupština.

Predlagatelj postupka pred Sudom časti može biti bilo koje tijelo Zajednice.

Na odluku Suda časti može se izjaviti žalba Skupštini, čija odluka je konačna.

Skupština je dužna odlučiti o žalbi najkasnije u roku godine dana.

**XIII. PEČAT, ZNAK, AMBLEM I ZASTAVA ZAJEDNICE**

**Članak 59.**

Zajednica ima pečat, znak, amblem te zastavu.

Pečat Zajednice je okruglog oblika, promjera 18 i 30 mm s ispisanim tekstom uz rub pečata „Vatrogasna zajednica općine Kraljevec na Sutli“

U sredini pečata nalazi se vatrogasni znak opisan ovim Statutom.

Način upotrebe i čuvanja pečata propisuje se odlukom Predsjedništva Zajednice.

**Znak Zajednice** je sastavljen od vatrogasne kacige iza koje se nalaze ukršteni vatrogasna sjekirica i baklja.

**Amblem Zajednice** definiran je posebnom odlukom Predsjedništva Zajednice. Sadrži puni ili skraćeni naziv Zajednice te simbole vatrogastva odnosno općine Kraljevec na Sutli Koristi se za isticanje pripadnosti članstva Zajednici, a nosi se na vatrogasnim odorama u skladu s Pravilima vatrogasne službe.

**Zastava Zajednice** je s obje strane izrađena od tkanine plameno-crvene boje, duljine oko 150 cm i širine oko 115 cm. Na sredini prednje (desne) strane zastave nalazi se vatrogasni znak uokviren povijesnim hrvatskim pleterom s grbom Republike Hrvatske, promjera oko 55 cm. Uz vatrogasni znak, na prednjoj strani zastave navedeni su naziv i godina osnutka Zajednice. Oko ruba zastave su zlatne rese duljine oko 7 cm. Na stražnjoj (lijevoj) strani zastave nalaze se lik sv. Florijana, jedan od tradicionalnih vatrogasnih pozdravnih slogana te drugi prigodni ukrasni elementi

**XIV. PRIJELAZNE I ZAVRŠNE ODREDBE**

**Članak 60.**

Statut Zajednice osnovni je opći akt Zajednice.

Svi drugi akti moraju se uskladiti s odredbama ovog Statuta u roku od godinu dana od dana stupanja na snagu Statuta

**Članak 61.**

Postupak za izmjenu Statuta mogu pokrenuti:

* Predsjedništvo,
* Zapovjedništvo,
* trećina članova Skupštine.

**Članak 62.**

Ovaj Statut stupa na snagu danom upisa u Registar udruga

**Članak 63.**

Danom stupanja na snagu ovog Statuta prestaje važiti Statut Zajednice donesen na sjednici Skupštine održanoj dana 15.05.2015. godine sa svim kasnijim izmjenama i dopunama, osim odredbi članaka 19., 20.,21.,23., 24., i 25. koji se odnose na rad Skupštine, te članaka 26., 27., 28., 29., 30., i 31. koji se odnose na rad Upravnog odbora i koje ostaju na snazi do isteka mandata tijela upravljanja Društvom izabranih na mandatno razdoblje 2017. do 2021.

P R E D S J E D N I K

VZO Kraljevec na Sutli

U Kraljevcu na Sutli, 22.12. 2020. MARIO HARAPIN

M. P. *tiskanim slovima ime i prezime*

*7*

*vlastoručni potpis*

**NAPOMENA:**

***Napomene te djelovi statuta koje vatrogasne organizacije mogu samostalno urediti su naznačene kosim slovima.***